钦定古今图书集成/明伦汇编/氏族典/第488卷 > 谢迁
## 钦定古今图书集成/明伦汇编/氏族典/第488卷 > 谢迁

按《万姓统谱》：迁字于乔，馀姚人。成化乙未进士及第
第一，授翰林修撰，简侍东宫。弘治初，升左庶子，充日
讲官。时上在谅暗，内侍郭镛请选妃嫔以备六宫。迁
疏：“先帝三年之丧未终，岂宜遽有此举。”上即已之。修
《宪庙实录》成，升少詹事兼侍讲学士。以忧制归。服除，
值皇太子将出阁，起为詹事，累陞东阁大学士。时寇
犯大同，兵部尚书马文昇以国用不足，奏请于南方
折粮银内更加银若干。迁执不可，上言曰：“南方税额
甚重。宣德、正统间，因民不堪命，故立折银法以宽之。
今更加则反重于本色，民益疾矣。且足国惟在节用，
苟用不节，加赋何益？不谓文昇而有此奏乎？”其事遂
寝。修《会典》成，加太子太保、礼部尚书、武英殿大学士。
时同在内阁者，刘健敢于任事，而资迁之谋断；李东
阳长于为文，而资迁之典则；迁于其间，不激不随，辅
成盛治。弘治末，上疏致仕，荐吴宽、王鏊以代，言极恳
至。孝皇大渐，召迁等受遗诏。正德初，近习蠹政，户部
尚书韩文等论之。迁等主张于内，将寘于法，事泄不
克。迁再疏乞休去，而焦芳入阁，刘瑾擅权。二人深相
结纳，欲甘心于迁，人皆危之。迁每以刘元城为喻，处
之裕如。瑾诛，诏复迁原职，致仕。嘉靖初，复起。寻卒。谥
《文正》。